**06 IUNIE 2025**

**Comunicat de presă**

**Informaţii utile absolvenţilor promoţiei 2025**

Agenţia Judeţeană pentru Ocuparea Forţei de Muncă Dolj informează absolvenţii promoţiei 2025 că, în termen de 60 zile de la absolvire, sunt aşteptaţi să se înregistreze în evidenţele instituţiei pentru a beneficia de toate serviciile puse la dispoziţie de AJOFM Dolj în scopul integrării acestora pe piaţa forţei de muncă.

Absolvenţii instituţiilor de învăţământ care se înregistrează în evidenţa Agenţiei Judeţene pentru Ocuparea Forţei de Muncă în raza căreia îşi au domiciliul, ca persoane aflate în căutarea unui loc de muncă beneficiază de servicii gratuite de informare şi consiliere profesională, medierea muncii, servicii gratuite de formare profesională, precum şi de măsuri de stimulare a ocupării (prime).

Actele necesare pentru înregistrarea absolvenților în evidenţa agenţiei judeţene pentru ocuparea forţei de muncă ca persoane aflate în căutarea unui loc de muncă, sunt:

* cerere luare în evidență;
* actul de identitate;
* diploma de absolvire sau adeverinţa din care să rezulte data absolvirii;
* Curriculum Vitae;
* declarație pe proprie răspundere- privind starea de sănătate;
* acord de utilizare a datelor cu caracter personal.

Prin absolvent al unei instituţii de învăţământ se înţelege persoana care a obţinut o diplomă sau un certificat de studii, în condiţiile legii, în una dintre instituţiile de învăţământ gimnazial, profesional, special, liceal, postliceal sau superior, de stat ori particular, autorizat sau acreditat în condiţiile legii.

În cazul absolvenţilor de liceu, indiferent dacă au promovat sau nu examenul de Bacalaureat, termenul de 60 de zile se calculează din ziua următoare datei absolvirii studiilor, stabilită prin reglementările normative în vigoare.

Precizăm că înregistrarea ca persoană aflată în căutarea unui loc de muncă în termen de 60 de zile de la absolvire, este o etapă prealabilă și obligatorie în vederea obținerii indemnizației de șomaj în cazul în care nu au reușit să se încadreze în muncă potrivit pregătirii profesionale în termenul menționat.

Absolvenţii instituţiilor de învăţământ în vârstă de minimum 16 ani pot beneficia de o

indemnizaţie de şomaj pentru o perioadă de 6 luni, reprezentând 50% din valoarea

indicatorului social de referinţă al asigurărilor pentru şomaj şi stimulării ocupării forţei de muncă în vigoare.

De asemenea, în conformitate cu prevederile Legii nr. 76/2002 privind sistemul asigurărilor pentru șomaj și stimularea ocupării forței de muncă, absolvenţii instituţiilor de învăţământ şi absolvenţii şcolilor speciale, în vârstă de minimum 16 ani, care în termen de 60 de zile de la absolvire, se înregistrează la agenţiile pentru ocuparea forţei de muncă din raza cărora îşi au domiciliul şi se angajează cu normă întreagă pentru o perioadă mai mare de 12 luni, **beneficiază de o primă de inserţie egală cu de 3 ori valoarea indicatorului social de referinţă (ISR) în vigoare la data încadrării** (ISR – 660 lei).

Alte informații privind acordarea indemnizației de șomaj pentru absolvenții de învățământ sunt afişate pe site-ul instituției [www.anofm.ro/](http://www.anofm.ro/) AJOFM DOLJ și pot fi accesate în secțiunea Persoane fizice/ Indemnizații de șomaj și venituri de completare.

**Agenţia Judeţeană pentru Ocuparea Forţei de Muncă Dolj**

Începând cu data de 25 mai 2018, Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul General privind Protecția Datelor - RGPD) este aplicat de toate statele Uniunii Europene. ANOFM a stabilit măsuri tehnice și procedurale, pentru a proteja și pentru a asigura confidențialitatea, integritatea și accesibilitatea datelor dumneavoastră cu caracter personal. Vom preveni utilizarea sau accesul neautorizat şi încălcarea securității datelor cu caracter personal, în conformitate cu legislaţia în vigoare, iar în raportul de colaborare cu instituţia noastră, dumneavoastră aveţi obligaţia de a respecta prevederile Regulamentului (UE) 2016.